Man betrokke by Magaqa-moord doodgeskietArgieffoto Een van die mans wat verantwoordelik was vir die moord op Sindiso Magaqa (36), voormalige sekretaris-generaal van die ANC-Jeugliga, is glo deur die polisie doodgeskiet. Brig. Hangwani Mulaudzi, woordvoerder van die Valke, het gesê Jabulani Mdunge (38) was deel van ŉ groep van tien gewapende rowers wat op 1 September op die N2 tussen Harding en Kokstad met die polisie in ŉ skietgeveg betrokke was. “Die mans was na bewering op pad om ŉ transitorooftog te pleeg toe hulle deur die polisie voorgelê is. Toe die polisie hulle konfronteer, het die verdagtes op die polisie losgebrand. Tydens die skietgeveg is drie verdagtes doodgeskiet en sewe is in hegtenis geneem. Daar is op ŉ aantal vuurwapens insluitend AK47-gewere en handwapens beslag gelê,” het Mulaudzi gesê. Hy het gesê Mdunge was een van die verdagtes wat in die skietgeveg gesterf het en hy is sedertdien verbind met die skietery van Magaqa, Nontsikelelo Mafa (27) en Jabu Msiya (44). Mafa en Msiya is twee raadslede wat op 13 Julie saam met Magaqa by ‘n winkel geskiet is. Magaqa het op 4 September in ŉ Durbanse hospitaal gesterf. Volgens Mulaudzi is die Valke steeds op soek na die tweede verdagte wat by die skietvoorval waarin Magaqa dood is, betrokke was. Intussen het die Valke ŉ beloning van R450 000 aangebied vir enige inligting wat tot die inhegtenisneming en skuldigbevinding kan lei van die persone wat verantwoordelik is vir die reeks politieke moorde in KwaZulu-Natal. Altesaam 42 sake word tans ondersoek waarvan 24 moordsake is. “Byna 34 verdagtes is in verband met tien van die moordsake in hegtenis geneem. Al 24 sake word steeds ondersoek en daar is al op 28 vuurwapens beslag gelê,” het Mulaudzi gesê. Enigiemand met meer inligting word versoek om brig, Bongani Maqashalala by 082 482 9596 te bel. Inligting kan vertroulik deurgegee word.